1943. a kevadtalve varjatud mobilisatsiooniga sai Leegion juurde umbes 5000 aastakäikude 1919-1924 meest. Lisaks saadeti Leegioni Eesti Omavalitsuse ja politsei teenistuses olnud ohvitsere ja allohvitsere. 5. mail 1943 nimetati Eesti SS-Leegion ümber  3. Eesti SS-Vabatahtlike Brigaadiks. Pärast väljaõpet saadeti brigaad 24. oktoobril 1943 Neveli rindele. Brigaadi koosseisu kuulusid kaks kahepataljonilist rügementi, suurtükidivisjon, tagavara-väljaõppepataljon ja abiüksused. 31. detsembril 1943 oli brigaadi nimekirjas 5099 meest.